משה ימר

משה (מקס) ימר (13 באפריל 1915 – 18 בדצמבר 2010) היה פרופסור לפיזיקה ולפילוסופיה של המדע וחתן פרס ישראל להיסטוריה של המדע לשנת 1984 ופרס א.מ.ת לשנת 2003. ימר, מתלמידיו של אלברט איינשטיין, ייסד את המחלקה לפיזיקה באוניברסיטת בר-אילן, בה שימש בהמשך רקטור ונשיא בשנים 1966–1977.

==ביוגרפיה==
משה ימר נולד בברלין שבגרמניה. בסיום לימודיו התיכוניים הוא למד פילוסופיה, מתמטיקה ופיזיקה באוניברסיטת וינה, אותם סיים בארץ ישראל לאחר עלייתו בשנת 1935. בשנת 1942 הוא סיים את לימודי הדוקטורט בתחום הפיזיקה הניסויית והיה הראשון בכך במסגרת האוניברסיטה העברית. מיד לאחר מכן הוא התגייס לשורות הצבא הבריטי ועם שחרורו החל להרצות באוניברסיטה העברית במחלקה להיסטוריה ופילוסופיה של המדע. במלחמת העצמאות היה חבר המפקדה העליונה של ההגנה בירושלים.

לאחר מכן שהה בארצות הברית והיה חבר סגל באוניברסיטת הרווארד, באוניברסיטת אוקלהומה ובאוניברסיטת בוסטון. בשנות חייו האחרונות של אלברט איינשטיין היה משה ימר בין החוקרים המקורבים אליו ולספרו של משה ימר "מושגי החלל" כתב איינשטיין הקדמה. פרופ' ימר חקר ביסודיות את יחסו של איינשטיין לדת וריכז את ממצאיו בספר "איינשטיין והדת". כמו כן, ספריו בתחום הפילוסופיה של הפיזיקה זכו להכרה בינלאומית ותורגמו לשפות רבות.

בשנת 1955 הצטרף לאוניברסיטת בר-אילן, ייסד בה את המחלקה לפיזיקה ועמד בראשה בשנותיה הראשונות. באמצע שנת 1962 נבחר לרקטור הראשון של האוניברסיטה, תפקיד בו כיהן עד שנת 1964.
באוקטובר 1966 נבחר משה ימר לכהן כרקטור ונשיא האוניברסיטה. נמנה עם מייסדי המכון להיסטוריה ופילוסופיה של המדעים והרעיונות ע"ש כהן באוניברסיטת תל אביב. כפרופסור אורח הוא שימש במכון השווייצרי לטכנולוגיה, באוניברסיטת קולומביה ובמוסדות נוספים. בישראל הוא כיהן כחבר המועצה להשכלה גבוהה, נשיא האיגוד לקידום המדע בישראל וחבר בוועד ההדרכה של הוועדה לאנרגיה אטומית.
בשנת 1963 נבחר לחבר האקדמיה המדעית הצרפתית לפילוסופיה של המדע.

משה ימר היה נשוי לרחל לבית רקובר (נפטרה בכד' מרחשוון ה'תשע"ט) ילידת ירושלים, אשר גדלה בבית מנדלבאום הקרוי על שם סבה הרב שמחה מנדלבוים. בתו - שלומית נישאה לרב שמעון אדלר ששימש כראש המינהל לחינוך דתי במשרד החינוך. בנו - הרב מיכאל ימר משמש כראש ישיבת שעלבים.

עבודותיו זיכו אותו בשנת 1960 בפרס האקדמיה האמריקאית לאמנויות ולמדעים, בפרס ישראל להיסטוריה של המדע לשנת 1984, בפרס א.מ.ת (2003), ובפרס אברהם פיס (2007).

==לקריאה נוספת==
* סיני לייכטר וחיים מילקוב (עורכים), ספר עולי הסרטיפיקאטים: זיכרונות, תעודות, איגרות, ירושלים: הוצאת ספרים ע"ש י"ל מאגנס, תשנ"ג 1993, עמ' 142–143

==קישורים חיצוניים==

* מרה בלר, [https://web.archive.org/web/20160304025843/http://www1.snunit.k12.il/heb_journals/mada/284194.html הפילוסופיה שמאחורי המדע], מדע כ"ח 4, 1984
* 
* [http://www1.biu.ac.il/index.php?id=3&pt=20&pid=4&level=1&cPath=4&type=1&news=1219 פרופ' משה (מקס) ימר, תלמידו של אלברט איינשטיין. לשעבר, הנשיא והרקטור של בר-אילן, הלך לעולמו], באתר אוניברסיטת בר-אילן, 19 בדצמבר 2010
* 
* 
* 
* 
* 

===על כתביו===
* מרדכי לנדו, על ספרו של ימר "איינשטיין והדת: פיזיקה ותאולוגיה", מקור ראשון, 2008
* אבשלום אליצור, [http://www.a-c-elitzur.co.il/site/SiteArticle.asp?ar=104 על ספרו של ימר "איינשטיין והדת: פיזיקה ותאולוגיה"], פורסם במעריב, פברואר 2008
*אהרון קנטורוביץ, [https://web.archive.org/web/20130929034127/http://katharsis.co.il/images/magazine/Katharsis9Kantorovich.pdf איינשטיין והדת הקוסמית: על ספרו של משה (מקס) ימר], קתרסיס 9, אביב תשס"ט, 2008
*מיכאל אברהם, דיון על אמונתו של איינשטיין לפי ספרו של ימר [http://www.a-c-elitzur.co.il/site/SiteArticle.asp?ar=104 "איינשטיין והדת: פיזיקה ותאולוגיה"], 1 במאי 2019<ref></ref>

==הערות שוליים==

קטגוריה:היסטוריונים של המדע
קטגוריה:זוכי פרס א.מ.ת.
קטגוריה:זוכי פרס ישראל להיסטוריה
קטגוריה:לוחמי ההגנה
קטגוריה:משפחת מנדלבוים
קטגוריה:משפחת רקובר
קטגוריה:ישראלים ילידי גרמניה
קטגוריה:בוגרי אוניברסיטת וינה
קטגוריה:מתנדבי היישוב לצבא הבריטי
קטגוריה:בעלי תואר דוקטור מהאוניברסיטה העברית בירושלים
קטגוריה:נשיאי אוניברסיטת בר-אילן
קטגוריה:סגל אוניברסיטת בר-אילן: פיזיקה
קטגוריה:סגל אוניברסיטת בוסטון
קטגוריה:סגל אוניברסיטת הרווארד
קטגוריה:סגל אוניברסיטת פרינסטון
קטגוריה:סגל אוניברסיטת תל אביב: היסטוריה ופילוסופיה של המדעים והרעיונות
קטגוריה:סגל התיכון ליד האוניברסיטה
קטגוריה:פיזיקאים ישראלים
קטגוריה:פילוסופים של המדע
קטגוריה:חברי הוועדה לאנרגיה אטומית
קטגוריה:יהודים הקבורים בבית הקברות סנהדריה
קטגוריה:חברי המועצה להשכלה גבוהה
קטגוריה:רקטורי אוניברסיטת בר-אילן
קטגוריה:ישראלים שנולדו ב-1915
קטגוריה:ישראלים שנפטרו ב-2010